Perempuan Ilmu Hitam

Perempuan Ilmu Hitam merupakan sebuah drama web televisyen Malaysia 2024 terbitan Saphire Screen Sdn. Bhd. yang diarahkan oleh Amor Rizan. Ia dibintangi oleh Siti Hariesa, Chacha Maembong dan Fify Azmi. Drama ini memulakan tayangan perdana di Tonton pada 29 Februari hingga 28 Mac 2024.

Siri ini juga bersiaran ulangan di saluran TV3 di bawah Slot Samarinda pada 5 November hingga 21 November 2024 bagi menggantikan siri drama Calar Cinta dan digantikan oleh siri drama Lara Kasih.

 Sinopsis 
Tiga remaja yang bernama Azhar (Josiah Hogan), Bakry (Syazwan Zulkifly) dan Cairyl (Nazim Othman) daripada keluarga korporat yang ternama di Malaysia. Setelah mula berjinak-jinak dengan pornografi, ketiga-tiga mereka ini telah mengalami ketagihan seksual. Remaja berusia belasan tahun telah menjadi sasaran demi memuaskan nafsu mereka.

Bagi memudahkan kegiatan mereka ini, Azhar telah mendesak anak pemandu kepada bapanya, Nasrun (Zaki Azeman), untuk melaksanakan aktiviti ‘memburu’ (hunting game). Aktiviti ini telah menjadikan Lisa (Siti Hariesa), Afifah (Chacha Maembong) dan Sara (Fify Azmi) sebagai mangsa. Gadis-gadis ini telah dirogol secara beramai-ramai. Lebih malang lagi, dek rasuah, nasib mereka ini tidak terbela. Setelah kejadian tersebut, Sara telah mengalami tekanan perasaan. Dia berhenti bercakap dan mengalami kemurungan.

Setelah tujuh tahun berlalu, Inspektor Syamil tetap kekal nekad untuk mendapatkan keadilan bagi kes ini masih meneruskan penyiasatan. Lisa kini menggalas tanggungjawab sebagai pekerja sosial. Dia berdepan dengan kes seorang remaja orang asli yang bernama Bayu yang telah menjadi mangsa rogol sekumpulan lelaki. Lisa cuba sedaya upaya untuk memulihkan semangatnya.

Inspektor Syamil dan Lisa bertungkus-lumus untuk mencari dalang di sebalik kejadian yang menimpa Bayu. Siasatan tersebut telah merungkai situasi yang lebih rumit. Lisa mula sedar bahawa Nasrun telah dipergunakan oleh Azhar dan rakan-rakannya untuk mencari mangsa baharu.

Lisa telah mendesak Afifah untuk bekerjasama dengan Mbah Ngai (Didie Alias) bagi membantunya menyiasat kes ini dengan lebih mendalam. Desakan ini bukan mudah untuk diterima oleh Afifah yang telah cuba sedaya upaya untuk melupakan kisah pahit yang lalu itu. Pada mulanya, dia telah menolak permintaan Lisa ini.

Namun, apabila cucu ketua kampung mereka, Siti, juga menjadi mangsa baharu, Afifah tekad untuk menuntut keadilan. Caranya lebih ‘halus.’ Maka, bermulalah misi membalas dendam dengan cara seruan syaitan. Apakah yang bakal terjadi?

 Pelakon 
 Siti Hariesa sebagai Nurmalisa (Lisa)
 Chacha Maembong sebagai Afifah
 Fify Azmi sebagai Sara
 Didie Alias sebagai Mbah Nira
 Nazim Othman sebagai Cairyl
 Josiah Hogan sebagai Azhar
 Zaki Azeman sebagai Nasrun
 Syazwan Zulkifly sebagai Bakri
 Ashraf Muslim sebagai Syamil
 Shah Farid sebagai Pak Samad
 Rasyid Jaafar sebagai Tok Ketua
 Nur Qaseh Shuhada sebagai Siti
 Nurul Fazreyna sebagai Nina

 Pautan luar